《醉蓬莱 力修宝学贤表宴胡明仲侍郎，遣歌姬来乞词，作醉蓬莱令歌之》
宋代·孙道绚

看鸥翻波溅，蘋末风轻，水轩消暑。云叠奇峰，破桐阴亭午。

列岫连环，溜泉鸣玉，对幅巾芒屦。况有清时，风流故人，剧谈挥麈。

才冠一时，论高两汉，书扇豪踪，吐凤辞语。昼锦归来，庆长年老母。

且尽绿尊，莫怀归兴，听扇歌高举。会见登庸，泥封诏下，促朝天去。

作者简介：孙道绚，号冲虚居士，宋代建安（今福建建瓯）人。善诗词，笔力甚高。遗词六首。